b'\n_START_ARTICLE_\nPrimogenitura\n_START_PARAGRAPH_\nPrimogenitura (iz latinske besede primogenitus = prvorojeni) po obi\xc4\x8dajnem pravu pomeni prednost prvorojenega otroka pri nasledstvu._NEWLINE_Popolno nasprotje je ultimogenitura. Prednost ima najmlaj\xc5\xa1i otrok, ker obi\xc4\x8dajno ostaja najdlje pri star\xc5\xa1ih in zanje skrbi do smrti. Primogenitura je v nekaterih monarhijah tudi zakonski akt, ki predpisuje, kdo lahko nasledi monarha.\n_START_SECTION_\nZgodovina in zna\xc4\x8dilnost\n_START_PARAGRAPH_\nV \xc5\xa1tevilnih evropskih de\xc5\xbeelah je bila \xc5\xbee od srednjega veka zakonsko prepovedana delitev zemlje, da bi prepre\xc4\x8dili njeno parcelacijo in razvrednotenje, po drugi strani pa so ti zakoni zagotavljali mo\xc4\x8d in ugled aristokracije, ki je \xc5\xbeivela na ra\xc4\x8dun lastni\xc5\xa1tva zemlje._NEWLINE_Primogenituro so najpogosteje uporabljali poljedelski narodi, posebej tam, kjer je bilo veliko prebivalcev in malo obdelovalne zemlje, da bi bila prepre\xc4\x8dena razdelitev zemlje na premajhne parcele, ki ne bi bile dovolj velike za pre\xc5\xbeivljanje. V\xc4\x8dasih se je sistem primogeniture uporabil za osvajalno \xc5\xa1irjenje, saj so bili drugi sinovi prisiljeni, da so poskrbeli zase in so se selili v oddaljene kraje. To je bilo zna\xc4\x8dilno za \xc5\xa1tevilne evropske narode, pa tudi Maore in druge polinezijske narode._NEWLINE_Prvorojenstvo se je uveljavilo tudi za funkcije in naslove, ne samo za materialne dobrine. Spodbuda za to je bila te\xc5\xbenja, da se lastnina preminulega (ali njegov del) ohrani kot celota. Stroga primogenitura (ali ultimogenitura) je danes redkost; prevladuje oslabljena oblika, pri kateri najstarej\xc5\xa1i (ali najmlaj\xc5\xa1i) sin prevzame odgovornost za skrb o nasledstvu, lastni\xc5\xa1ka vpra\xc5\xa1anja pa re\xc5\xa1uje z brati z dogovorom ali spori._NEWLINE_Primogenitura se v monarhijah uresni\xc4\x8duje razli\xc4\x8dno.\n_START_SECTION_\nAgnatska primogenitura\n_START_PARAGRAPH_\nali patrilinealna primogenitura je sistem, pri katerem ima pravico do nasledstva prvorojeni sin. Po tem pravu lahko nasledijo samo mo\xc5\xa1ki, \xc5\xbeenske ne. V\xc4\x8dasih je bila najbolj raz\xc5\xa1irjena, danes se uporablja v Lihten\xc5\xa1tajnu in \xc5\xa1tevilnih arabskih dr\xc5\xbeavah.\n_START_SECTION_\nKognatska primogenitura\n_START_PARAGRAPH_\nali agnatsko-kognatska primogenitura je primogenitura, ki daje prednost najstarej\xc5\xa1emu mo\xc5\xa1kemu otroku, vendar je lahko naslednica tudi \xc5\xbeenski otrok, \xc4\x8de monarh nima sina. Ta vrsta primogeniture se uporablja v \xc5\xa1panski in mona\xc5\xa1ki monarhiji. V preteklosti so jo v glavnem uporabljali samo na Britanskem oto\xc4\x8dju in Pirenejskem polotoku.\n_START_SECTION_\nAbsolutna primogenitura\n_START_PARAGRAPH_\nAbsolutna primogenitura je pravica do nasledstva, pri kateri ima prednost najstarej\xc5\xa1i otrok ne glede na spol. Danes se uporablja tudi izraz absolutna kognatska primogenitura. To nasledstveno pravo je prva uvedla \xc5\xa0vedska leta 1980, za njo pa Nizozemska (1983), Norve\xc5\xa1ka (1990), Belgija (1991), Danska (2009), Luksemburg (2011), Zdru\xc5\xbeeno kraljestvo (2015).\n_START_SECTION_\nMatrilinealna primogenitura\n_START_PARAGRAPH_\nPo njej ima pravico do nasledstva \xc5\xbeenski otrok, mo\xc5\xa1ki pa je popolnoma izklju\xc4\x8den. Uporabljala so ga nekatera afri\xc5\xa1ka plemena, nikoli pa nobena evropska monarhija.'